Báthori Csaba

*Nevünk vesztése*

Néha olyan hosszú az életünk, hogy elveszítjük örökölt nevünket akár a hatalmas folyamok, letűnt csillagok vagy szívből kihullt szerelmek.

Ormányunk csak tapogatja a kérget az időn, de lépteink sehová se lépnek, ingó testünkön el se férnek gyöngyök, gyötrelmek. Nincs ki ránk segítse

csalás, csalódás tépte zubbonyunkat. Hosszú életünk meghozza a csendet s bár elődeinknek, utódainknak

gyökereit érjük összes kezünkkel – vakon átszűrődünk a névtelennek füstjein, s akiben alig hittünk, megismer.

*Hold és nap fénye nélkül*

Visszhangtalan, úgy vesztegelsz az estben, mint egy síkos, repedt templomi padban, de lásd, magadban mégsem vagy esetlen, csak merülsz, mint ha zárt krátertavakban

csillagok és hold és nap fénye nélkül végleg visszavonná arcát az ember s megszabadulna az emberiségtől. Boldogság vagy már, és örökre sebhely.

Nincs szenvedélyem, hogy messzire vinném odakint. De belül? Ott is csak önkény volnék? Mintha folyton messze utaznék, pedig csak itt tudnék megtelepedni, ahol rajongást színlelnek a fecskék s csak a bolyongók tudnak megmaradni.